《海昌学庙古井歌》
清代·达受

我州金石多未彰，补志窃愿搜罗详。遍寻城阙兼桥梁，觏辄手拓声琅琅。

朅来论古广业堂，好古人遇甘泉乡。导余周视循宫墙，门内有井六角方。

石闺覆如摧倒缸，质虽粗顽形异常。制度仿佛侔李唐，石颈有穿力可扛。

其上字迹留八行，倩亟拓之墨汁香。义泉大字书端庄，如蔡君谟笔老苍。

馀惜残损惟偏旁，年代莫辨空思量。题名仅识为高阳，当时凿此因荐亡。

报妻胡氏七二娘，此意无愧良人良。历今不知凡几霜，食者甘之犹琼浆。

吴中古井石放光，载顾氏志流芬芳。老夫之称识不忘，是井功德堪颉颃。

姓氏未泐待表扬，幸逢椽笔志海昌。与钟并拓璧合双，一金一石真相当。

鸿词况诵长短章，塔铭显不殊药王。续貂我亦搜枯肠，寒泉酌胜亭沧浪。

作者简介：（1791—1858）清僧。浙江海宁人，俗姓姚，字六舟，又字秋楫，号万峰退叟、小绿天庵僧。出家于海昌白马庙。性喜金石，善鉴别古器碑版，阮元称之为“金石僧”。又善刷拓古铜器款识，时称绝技。兼精刻竹。行脚半天下，后主西湖净慈寺，与戴熙、何绍基交善。有《小绿天庵吟草》等。